Ada Hegerberg

Ada Martine Stolsmo Hegerberg (født 10. juli 1995 på Sunndalsøra) er en norsk fotballspiller som spiller for Olympique lyonnais (Lyon) og det norske landslaget.

Hegerberg er 7 ganger fransk seriemester. Hun har vunnet Mesterligaen (UEFA Champions League), gull i norsk og fransk cup, og sølv i tysk, samt sølv i EM med det norske landslaget. Hun har mottatt Fotballforbundets Gullballen i 2015, 2016 og 2018. UEFA kåret henne til Europas beste kvinnelige fotballspiller 2015/16, og i 2018 ble hun første kvinne noensinne til å vinne hedersprisen Gullballen (Ballon d'Or) som verdens beste fotballspiller. Hun er toppscorer i fransk serie, og tidenes mestscorende spiller i kvinnenes Champions League, med sine 59 mesterligamål. i finalen i 2022 da Lyon tok tittelen for sjette gang.

Hun er ansett som en av verdens beste kvinnelige spillere og er søster til fotballspiller Andrine Hegerberg.

Oppvekst og ungdomsår 
Hegerberg vokste opp i en fotballfamilie i Sunndal og spilte for Sunndal Fotball sammen med sin to år eldre søster Andrine. Moren Gerd Stolsmo spilte i Toppserien med Trondheims-Ørn. Faren Stein Erik Hegerberg spilte på nest høyeste nivå i Sunndal og trente Ørn i én sesong. I 2007 flyttet familien til Kolbotn hvor søstrene ble med i ungdomslagene til Kolbotn IL.

Klubbkarriere

Kolbotn (2010–2011) 
Ada og Andrine og ble tidlig regnet som to av de mest talentfulle fotballspillerne i Norge, og vant Statoils unge talentpris i henholdsvis juli og september 2011. Ada debuterte i Toppserien for Kolbotn som 16-åring og ble trolig yngste spiller som har scoret hat-trick i Toppserien - mot serieleder Røa i løpet av sju minutter.

Stabæk (2012) 
Etter tre år i Kolbotn, der søstrene tok bronse i Toppserien 2010 og 2011, signerte begge for Stabæk før 2012-sesongen. Med Stabæk tok søstrene sølv i serien og gull i den norske cupen. Hegerberg vant Statoils unge talentpris som månedens talent også i mai 2012.

I Stabæk ble Hegerberg toppskårer med 25 mål på 18 kamper i 2012-sesongen. Før avspark i den norske cupfinalen i 2012 ble Hegerberg overrakt trofé for å ha blitt kåret til «Årets komet» av Serieforeningen. Hun scoret hat-trick i første omgang og Stabæk ble norgesmester etter at Hegerbergs jevngamle lagvenninne, Caroline Graham Hansen, scoret det siste målet som ga seier 4–0 over Røa Dynamite Girls.

Turbine Potsdam (2013–2014) 
Vinteren 2013 signerte begge søstrene for den tyske eliteserieklubben Turbine Potsdam. Ada Hegerberg debuterte med scoring i første kamp. Laget ble nummer to både i serien og cupen.

Lyon (2014–) 

I juli 2014 signerte Hegerberg en toårskontrakt med franske Olympique lyonnais i Lyon og valgte for første gang en annen klubb enn søsteren. Første sesong ble vellykket med 26 mål på 22 kamper. Lyon vant den franske toppserien samt den franske cupfinalen, der Hegerberg scoret Lyons utligningsmål mot Montpellier. I november 2015 forlenget hun avtalen med Lyon til 2019.

I 2015/16-sesongen ble hun toppskårer i Division 1 Féminine med 33 mål på 21 kamper, og ble av UEFA kåret til Europas beste kvinnelige fotballspiller.

Lyon vant serien for niende gang 8. mai 2016. En uke senere vant klubben Coupe de France Féminine. Laget tok deretter "the treble" med seier i mesterligafinalen mot VfL Wolfsburg. Hegerberg scoret Lyons eneste mål i ordinær spilletid, scoret ikke i straffesparkkonkurransen som måtte til - men Lyon vant til slutt finalen.

Hegerberg endte med 13 scoringer i Mesterligaen og 54 mål totalt i sesongen 2015/16, og ble kåret til Lyons beste spiller.

Sesongen 2016/17 endte med ny seier i serien for Lyon, der Hegerberg scoret 20 mål. Dette var klubbens tiende seriegull på rad. De vant også cupen etter at de slo Paris Saint-Germain i straffesparkkonkurranse. 1. juni 2017 slo de Paris Saint-Germain i finalen i Champions League, også på straffespark.

Sportsjournalister fra UEFAs 55 medlemsland kåret Hegerberg til Europas beste fotballspiller i sesongen 2015/16. Hun mottok prisen i Monaco 25. august 2016 sammen med Cristiano Ronaldo som mottok prisen på herresiden. BBC kåret henne til «Årets kvinnelige fotballspiller 2017» (BBC Women's Footballer of the Year 2017).

Med scoringen i Mesterligafinalen 2017/18 ble hun første kvinnelige spiller i mesterligahistorien til å score 15 mål på én sesong.

Hegerberg ble i 2018 kåret som Europas nest beste spiller i sesongen 2017-18, etter Pernille Harder. Hun ble nominert til «Årets spiller i verden» i 2018 av det internasjonale fotballforbundet. Kåringen sto mellom Hegerberg, hennes tyske klubbvenninne Dzsenifer Marozsán og brasilianske Marta fra Orlando Pride.

I desember 2018 mottok hun som aller første kvinne hedersprisen Ballon d’Or, kjent som Gullballen. 

Høsten 2019 ble hun tidenes mestscorende spiller i Champions League med 53 mål.

I januar 2020 fikk hun korsbåndskade under trening og ble satt ut av laget, men kjempet seg tilbake etter 625 dagers skadeavbrekk og var tilbake på banen 5. oktober 2021 i Champions League-kamp mot svenske Häcken. Hegerberg kom raskt tilbake som den målscoreren hun var før skaden. Fra comebacket i oktober til sesongen ble avsluttet i juni 2022 leverte hun solide 17 mål på 28 kamper i serie, cup og Champions League.

Hun scoret sitt 59. mesterligamål i finalen i 2022 da hun vant mesterligaen med Lyon for sjette gang, etter seier over Barcelona.

Landslaget 
Hegerberg har landskamper for J15, J16, J17, J19, U20 og det norske A-landslaget.

Hun debuterte på A-landslaget da hun var 16 år og fikk spille 17 minutter av Norges kamp mot Nord-Irland 19. november 2011. Hennes første landslagsmål kom mot Japan i en turnering i Portugal 6. mars 2013.

Med landslaget tok Hegerberg sølv i EM i Frankrike i 2013 og deltok i VM i Canada 2015. I etterkant av EM i Nederland 2017, der Norge ble slått ut etter tre strake tap og 0-4 i målforskjell, ga hun beskjed til Norges Fotballforbund at hun ikke lenger ville være en del av landslaget. Hegerberg oppga forskjellsbehandlingen av kvinner og menn i idretten som årsak.

I mars 2022 ble det kjent at Hegerberg igjen skulle spille for landslaget, nesten fem år etter hun ga seg. 7. april 2022 gjorde hun comeback med hat-trick i VM-kvalifiseringskampen hjemme mot Kosovo, og sommeren samme år var hun i den norske troppen til EM i England 2022.

Meritter

Klubb 
 Stabæk
 NM: vinner 2012
 Toppserien: sølv 2012
 FFC Turbine Potsdam
 Bundesliga: sølv 2012/13
 Tysk cup: sølv 2012/13
 Olympique lyonnais/Lyon
 Division 1 Féminine (fransk toppserie): vinner 2014/15, 2015/16, 2016/17, 2017/18, 2018/19, 2019/20, 2021/22
 Coupe de France Féminine (fransk cup): 2014/15, 2015/16, 2016/17, 2018/19, 2019/20
 Mesterligaen: vinner 2015/16, 2016/17, 2017/18, 2018/19, 2019/20, 2021/22

Landslag 
Norge
 EM: sølv 2013

Personlige utmerkelser 

 Statoils unge talentpris: Månedens talent 2011, 2012
 Årets unge spiller i Toppserien 2011
 Årets komet i Toppserien 2012
 Norges Fotballforbund Gullballen 2015, 2016 og 2018 
 UEFA Årets kvinnelige spiller i Europa 2015/16 
 Aftenpostens gullmedalje 2016
 Sportsjournalistenes statuett 2016
 Idrettsgallaen, Årets kvinnelige utøver 2017
 BBC, Årets kvinnelige fotballspiller i verden 2017 og 2019
Nominert til FIFA Best Player for 2018
 Ballon d'Or, verdens beste fotballspiller 2018

Rekorder  

 Flest scoringer i Mesterligaen/UEFA Women's Champions League: 59 
 Flest scoringer på én sesong i Mesterligaen/UEFA Women's Champions League: 15
 Flest scoringer for én klubb i Mesterligaen/UEFA Women's Champions League: 55 (Lyon)
 Første spiller til å score hat-trick i en mesterligafinale
 Første spiller til å score i 4 ulike mesterligafinaler
 Raskeste spiller til 50 scoringer i UEFA Women's Champions League og/eller cup: 49 kamper

Bokutgivelse 
I januar 2022 debuterte Hegerberg med en barnebok om fotball, På samme lag (Bonnier Forlag), sammen med søster Andrine Hegerberg og forfatter Harald Rosenløw Eeg. VG ga boken terningkast fire og skrev at boken har et tydelig formål: å tøffe opp jentene og apparatet rundt jentefotballen.

Referanser

Eksterne lenker 
 
 
 
 
  Ada (16) scoret fem på 35 minutter, Aftenposten, 11. mai 2012

Norske fotballspillere
Norske damelandslagsspillere i fotball
Spillere under EM i fotball for kvinner 2013
Spillere i VM i fotball for kvinner 2015
Spillere under EM i fotball for kvinner 2017
Spillere under EM i fotball for kvinner 2022
Fotballspillere for Kolbotn IL
Fotballspillere for Stabæk Fotball
Norske fotballspillere i Tyskland
Norske Champions League-vinnere
Vinnere av Kniksenprisen
Fotballspillere for Olympique Lyon
Norske fotballspillere i Frankrike
Nettavisen-prisen
Personer fra Sunndal kommune